Golfkentällä kuvatun raa'an videon lopussa kuuluu kuvaajan tirskahdus. Golfaaja puhuu videolla suomea.

Sosiaalisessa mediassa leviää järkyttävä video, jossa suomalainen mies lyö golfmailalla valkoposkihanhen pään irti.

Golfkentällä kuvatussa videossa näkyy siniseen paitaan pukeutunut keski-ikäinen mies seisomassa nurmella nuokkuvan valkoposkihanhen takana. Vierellään miehellä on golfkärry, kädessään maila.

Videon alussa mies varmistaa kuvaajalta, onko video käynnissä. Saatuaan varmistuksen mies asettaa mailan ensin varovasti hanhen pään taakse, ottaa sitten vauhtia ja lyö lintua täydellä voimalla päähän.

Videolla näkyy, miten linnun pää irtoaa ja lentää noin metrin päähän. Linnun päätön ruumis kiepsahtaa iskun voimasta selälleen, ja jalat potkivat ilmaa.

Videon lopussa kuuluu kuvaajan tirskahdus.

Suomen Golfliitosta vahvistetaan Iltalehdelle, että videon sisältö on järjestön tiedossa ja asiaa selvitetään parhaillaan. Liitto valmistelee kannanottoa asiassa.

Valkoposkihanhi on Suomessa rauhoitettu luonnonsuojelulailla, ja sen ohjeellinen korvausarvo on 336 euroa.